M. Kondrót, poslanec: (2005-05-25):
Najskôr legislatívnotechnické pripomienky k predloženému textu návrhu zákona. Po prvé. Obsah čl. II sa presunie do čl. I za § 8, pretože táto právna úprava nadväzuje na navrhované znenie. Slovo „odseky“ sa mení na slovo „písmená“. Po druhé. Čl. I sa dopĺňa ďalšími bodmi, ktoré znejú: V § 15 ods. 2 písm. c) sa slová „§ 8 ods. 1 písm. j)“ nahrádzajú slovami „§ 8 ods. 1 písm. k)“. 2. V § 15 ods. 2 písm. f) sa slová „§ 8 ods. 1 písm. f)“ nahrádzajú slovami „§ 8 ods. 1 písm. g)“. 3. V § 20 ods. 9 sa slová „§ 8 ods. 1 písm. i)“ nahrádzajú slovami „§ 8 ods. 1 písm. j)“. Ide o legislatívnotechnickú úpravu, ktorá nadväzuje na 1. bod. Vzhľadom na to, že došlo k vloženiu nového písmena e), došlo k posunu vnútorných odkazov v ďalšom texte zákona. O bodoch 1 a 2 navrhujem hlasovať spoločne. Ďalej predkladám tieto pozmeňujúce návrhy k čl. I. Po prvé. V § 5 ods.1 písm. c) sa čiarka na konci nahrádza bodkočiarkou a pripájajú sa slová „tento podiel sa musí dosiahnuť na každom programovom okruhu osobitne a najmä v čase od 6.00 hodiny rannej do 24.00 hodiny“. Odôvodnenie. Ide o zabezpečenie vysielania väčšinového podielu programov vo verejnom záujme na každom programovom okruhu zvlášť, najmä vzhľadom na rozdielne pokrytie územia jednotlivými programovými okruhmi. O tomto bode žiadam hlasovať osobitne. K bodu 2. V § 5 ods. 3 sa text ruší a nahrádza sa novým textom, ktorý znie: „Archív Slovenskej televízie je odborným pracoviskom Slovenskej televízie. Slovenská televízia je povinná do tohto archívu uložiť každý program, ktorý vyrobila, alebo program, ktorý vyrobila pre Slovenskú televíziu iná osoba a ktorý Slovenská televízia prvý raz odvysielala; na archivovanie programov sa primerane vzťahuje osobitný predpis9). Takýto program je archívnym dokumentom, ktorý nepodlieha výkonu rozhodnutia ani exekúcii, a nemožno naň zriadiť záložné právo alebo ho inak zaťažiť a ani ho predať alebo inak previesť vlastnícke právo k nemu či zveriť ho do správy inej osoby, ak osobitný predpis neustanovuje inak9a).“ Poznámka pod čiarou k odkazu 9a znie: „9a) Napr. § 28 až § 31 zákona č. 395/2002 Z. z., § 31 zákona č. 49/2002 Z. z. o ochrane pamiatkového fondu.“ Odôvodnenie k bodu 2. Osobitné postavenie televízneho programu ako archívneho dokumentu si vyžaduje sprecizovanie právnej úpravy tak, aby bolo zrejmé, ktoré programy a odkedy sú tieto súčasťou archívu, a to najmä s ohľadom na všeobecnú právnu úpravu o archívoch, ktorá za archívny dokument považuje taký filmový alebo zvukový záznam, ktorý vznikol do roku 1950, alebo iný záznam, o ktorom sa rozhodlo, že má trvalú dokumentárnu hodnotu pre poznanie dejín Slovenska a Slovákov. V kontexte ochrany audiovizuálneho dedičstva návrh upravuje zákonné obmedzenie nakladania s archívom. Nakoľko právne predpisy neupravujú prístup k archívom verejnoprávnych inštitúcií pre študijné účely a vedecké bádanie, rieši novelizácia aj tento problém. O tomto bode navrhujem a žiadam hlasovať osobitne. Bod 3. V § 8 ods. 1 písm. a) sa za slovo „úloh“ vkladajú slová „a povinností“. Po štvrté. V § 8 ods. 1 písm. e) sa ruší text a nahrádza sa textom, ktorý znie: „e) určuje priority verejného záujmu programovej služby Slovenskej televízie, ktoré sú záväzným východiskom programového konceptu vysielania Slovenskej televízie, schvaľuje programový koncept vysielania Slovenskej televízie a dlhodobé plány a koncepcie rozvoja programovej služby Slovenskej televízie predkladané generálnym riaditeľom podľa § 17 ods. 3 písm. a) a b), prerokúva a schvaľuje po oboznámení sa so stanoviskom dozornej komisie návrh rozpočtu Slovenskej televízie, účtovnej uzávierky, ako aj návrh na použitie rezervného fondu“. Po piate. V § 8 ods. 1 písm. f) sa na konci pripájajú slová „ako aj správu o činnosti obchodnej spoločnosti a o spôsobe výkonu práv spoločníka obchodnej spoločnosti, v ktorej má Slovenská televízia majetkovú účasť (podiel na spoločnosti) predloženú podľa § 17 ods. 3 písm. f)“. Po šieste. V § 8 ods. 1 písm. g) sa ruší text a nahrádza sa textom, ktorý znie: „g) schvaľuje po oboznámení sa so stanoviskom dozornej komisie návrhy predkladané generálnym riaditeľom podľa § 17 ods. 3 písm. e) súvisiace s podnikaním Slovenskej televízie“. Po siedme. V § 8 ods. 1 písm. i) sa za slová „dozornej komisie“ vkladajú slová „návrh generálneho riaditeľa na metódu a postup verejného obstarávania, ak súčet predpokladaných cien rovnakých druhov tovarov, služieb alebo prác je vyšší ako 3 mil. korún alebo ak predpokladaná celková hodnota samostatne uzavretej zmluvy na dodanie tovaru, poskytnutie služby alebo uskutočnenie prác je vyššia ako 3 mil. korún, ako aj“. Po ôsme. V § 8 ods. 1 písm. j) a k) sa ruší text a nahrádza sa textom, ktorý znie: „j) poveruje dozornú komisiu kontrolou hospodárenia Slovenskej televízie alebo nakladania s jej majetkom vrátane verejného obstarávania tovaru, služieb a prác a k zisteniam, návrhom a stanoviskám dozornej komisie prijíma uznesenia, k) je oprávnená nahliadať do všetkých dokladov a dokumentov súvisiacich s činnosťou a podnikaním Slovenskej televízie vrátane hospodárenia, financovania a nakladania s majetkom, generálny riaditeľ umožní nahliadnuť do týchto dokladov a dokumentov členovi rady na požiadanie“. Po deviate. V § 8 ods. 1 písm. l) sa čiarka na konci nahrádza bodkočiarkou a pripájajú sa slová „na postup pri podávaní, prijímaní, evidovaní, vybavovaní a kontrole vybavovania sťažností sa primerane vzťahuje osobitný predpis15a)“. Poznámka pod čiarou k odkazu 15a znie: „15a) Zákon č. 152/1998 Z. z. o sťažnostiach.“ Odôvodnenie k bodom 3 až 9, ktoré som teraz predniesol. Dopĺňa a precizuje sa pôsobnosť rady najmä v oblasti určovania priorít verejného záujmu, kontroly nakladania s majetkom Slovenskej televízie a jej hospodárenia vo vzťahu k vlastným podnikateľským aktivitám. Upravuje sa postup podávania, prijímania, evidovania, vybavovania a kontroly vybavovania sťažností tak, že sa na ne vzťahuje zákon č. 152/1998 Z. z. o sťažnostiach. O bodoch 3 až 9 navrhujem hlasovať spoločne. Po desiate. V § 15 ods. 2 písm. b) sa text ruší a nahrádza sa textom, ktorý znie: „b) predkladať rade stanoviská podľa § 8 ods. 1 písm. e) až i)“. Odôvodnenie. Ide o legislatívnotechnickú opravu, ktorou sa odstraňuje nepresnosť pôvodnej úpravy a upresňuje sa rozsah predkladaných stanovísk. O bode 10 žiadam hlasovať samostatne. Po jedenáste, bod 11. V § 17 ods. 3 písm. e) sa ruší text a nahrádza sa textom, ktorý znie: „e) predkladá rade návrh na založenie obchodnej spoločnosti na podieľanie sa Slovenskej televízie na založení obchodnej spoločnosti alebo na účasť Slovenskej televízie či zmenu jej účasti na podnikaní obchodnej spoločnosti podľa § 6 ods. 2 a návrh na zmenu či rozšírenie činnosti takejto obchodnej spoločnosti, ako aj návrh na združovanie prostriedkov podľa § 20 ods. 8, návrh podľa § 8 ods. 1 písm. a) alebo písm. i) a návrhy dokumentov podľa § 8 ods. 1 písm. d)“. Bod 12. V § 17 sa odsek 3 dopĺňa písmenom f), ktoré znie: „f) predkladá rade správu o činnosti obchodnej spoločnosti a o spôsobe výkonu práv spoločníka obchodnej spoločnosti,  v ktorej má Slovenská televízia majetkovú účasť (podiel na spoločnosti), a to spolu s výročnou správou o činnosti Slovenskej televízie podľa § 20 ods. 12 alebo na požiadanie rady“. Bod 13. V § 17 sa za odsek 3 vkladá nový odsek 4, ktorý znie: „Generálny riaditeľ je povinný rade, ako aj každému jej členovi poskytovať súčinnosť pre vykonávanie právomocí vyplývajúcich z § 8 ods. 1, najmä predložením všetkých podkladov, o ktoré rada alebo jej člen požiada.“ Doterajší odsek 4 sa označuje ako odsek 5. Odôvodnenie k bodom 11 až 13. S ohľadom na súčasnú prax sa precizuje vzťah medzi generálnym riaditeľom a radou najmä v oblasti podnikania Slovenskej televízie. Predovšetkým sa tým vyrieši fakt, že zákon počíta s účasťou rady pri rozhodovaní o zakladaní spoločnosti Pro futuro, zatiaľ čo Slovenská televízia založila obchodné spoločnosti tesne pred nadobudnutím účinnosti zákona. Tým sa niektoré zásadné rozhodnutia týkajúce sa verejných financií dostali mimo kompetencie rady. O bodoch 11 až 13 žiadam hlasovať spoločne. Bod 14. V § 19 ods. 3 sa text ruší a nahrádza sa textom, ktorý znie: „Rada môže odvolať generálneho riaditeľa ak a) nevykonáva svoju funkciu najmenej 3 po sebe nasledujúce kalendárne mesiace, b) rada počas 6 po sebe nasledujúcich kalendárnych mesiacov svojím uznesením najmenej dvakrát konštatuje, že Slovenská televízia neplní úlohy alebo povinnosti ustanovené týmto zákonom, c) Slovenská televízia opakovane poruší povinnosť ustanovenú osobitným predpisom1) a radu na takéto porušenie povinnosti upozornila Rada pre vysielanie a retransmisiu32a), d) nesplnil povinnosť podľa § 17 ods. 3 písm. b), d) alebo e) pred tým, ako začal reálne konať vo veci, ktorá má byť predmetom návrhu, alebo nesplnil povinnosť podľa § 17 ods. 4, e) Slovenská televízia neplní niektorú z povinností podľa § 5 ods. 4, f) nesplnil povinnosť podľa § 17 ods. 3 písm. c) alebo f) alebo § 18 ods. 6.“ Poznámka pod čiarou k odkazu 32a znie: „32a) § 5 ods. 2 písm. f) zákona č. 308/2000 Z. z.“ Odôvodnenie. S ohľadom na súčasnú prax sa precizuje pôsobnosť rady vo vzťahu ku generálnemu riaditeľovi a zároveň ide o legislatívnotechnickú opravu nepresností pôvodnej úpravy (odvolanie riaditeľa za porušenie existujúceho ustanovenia zákona). O tomto bode žiadam hlasovať samostatne. Bod 15. Opravte si tu, prosím, je tam preklep, je to tam ako bod 16, má to byť bod 15. Za § 23 sa vkladá § 23a, ktorý znie: Odsek 1: „Generálny riaditeľ je povinný do 30 dní od účinnosti tohto zákona predložiť rade na schválenie podnikateľský zámer každej obchodnej spoločnosti, v ktorej má Slovenská televízia majetkovú účasť (podiel na spoločnosti).“ Odsek 2: „Podnikateľský zámer podľa odseku 1 musí obsahovať najmä prehľad podnikateľskej činnosti obchodnej spoločnosti a jej vecné a finančné vyhodnotenie, vyhodnotenie efektivity činnosti obchodnej spoločnosti vo vzťahu k úlohám Slovenskej televízie a jej rozpočtu, priebežné výsledky hospodárenia a prehľad aktuálnych záväzkov a pohľadávok a plán podnikateľskej činnosti obchodnej spoločnosti na nasledujúce obdobie troch rokov. Prílohu podnikateľského zámeru tvoria všetky zmluvy uzatvorené medzi Slovenskou televíziou a obchodnou spoločnosťou s majetkovou účasťou Slovenskej televízie.“ Odsek 3: „Ak rada s predloženým podnikateľským zámerom alebo s činnosťou obchodnej spoločnosti nevysloví súhlas, je generálny riaditeľ povinný najneskôr do 60 dní od prerokovania zámeru radou ukončiť účasť Slovenskej televízie v tejto obchodnej spoločnosti, ak rada neurčí inú lehotu. Obchodnú spoločnosť, v ktorej má Slovenská televízia 100-percentnú majetkovú účasť, je generálny riaditeľ povinný zrušiť.“ Odsek 4: „Ak generálny riaditeľ niektorú z povinností podľa odsekov 1 až 3 nesplní, rada ho odvolá.“ Odôvodnenie. Prechodným ustanovením sa upravujú vzťahy, ktoré vznikli pred účinnosťou tejto novely, a to v záujme zabezpečenia transparentnosti vzťahu medzi generálnym riaditeľom a radou v oblasti podnikania Slovenskej televízie. O bode 15 žiadam hlasovať samostatne. Čl. II: „Tento zákon nadobúda účinnosť 1. júla 2005.“ To, čo je za tou čiarkou si, prosím, vyčiarknite. Čl. III sa vypúšťa. Odôvodnenie k čl. II a čl. III. Účinnosť zákona sa navrhuje od 1. júla 2005. Vzhľadom na úpravu účinnosti zákona v čl.  II sa čl. III vypúšťa. K posledným pozmeňujúcim návrhom pripájam podpisy 20 poslancov a poslankýň a žiadam vás o ich podporu. Ďakujem za pozornosť.